Termékek és szolgáltatások 2012-ben (zárójelben a 2011-es adat)

1. MF (1): A változó környező veszélyek azonosítása és kezelése A jövő kihívásaira való felkészülésbe feltétlenül beletartozik a felmerülő veszélyek kiértékelése. E munkafolyamat azt célozta, hogy egy sor „Informatikai biztonsági készenléti nyilatkozatot” lehessen megfogalmazni különböző területekre és kormányzati kezdeményezésekre nézve, különösen tagállami és bizottsági szinten (pl. a szakpolitikai kezdeményezések során felmerülő lehetőségek és kockázatok azonosítása). Ezt úgy érték el, hogy a különböző érintett közösségek számára lényeges területekre és kezdeményezésekre nézve értékelték a felmerülő lehetőségeket és kockázatokat. Ennek keretében az Ügynökség átfogó jelentést adott ki a biztonsági kockázatok európai helyzetéről, valamint külön jelentéseket a következő témákban: „Fogyasztói eszközök használata az informatikában”, „Számítási felhő” és „Közbeszerzés-biztonság”. A lehetőségek és a kockázatok elemzéséből az ENISA olyan következtetéseket tudott levonni, amelyek rávilágítanak, hogy valós idejű működési környezetben milyen kompromisszumokat kell majd kötniük az intézményeknek és a vállalkozásoknak. E megközelítés révén a döntéshozók és az üzleti körök a magas szintű biztonság fenntartása mellett teljes mértékben kihasználhatják az innovatív technológiák és üzleti modellek előnyeit. Ugyanakkor a munkafolyamat céljai elérésének érdekében a lehető legjobban kiaknázták a meglévő együttműködési megállapodásokat és a támogatási funkciót ellátó érdekelt felek együttműködését. Az eredmények száma: hét. 2. MF: Az összeurópai CIIP (2) és a rugalmasság fejlesztése Az e munkafolyamat keretében elvégzett munka szorosan illeszkedett a Bizottság 2009. márciusi és 2011. márciusi közleményében szereplő CIIP cselekvési tervhez, és a 2010-es és 2011-es munkaprogramok keretében végzett munka természetes folytatását jelentette. A tevékenységek közvetlenül hozzájárultak a belső biztonsági stratégiában és a digitális menetrendben lefektetett célok megvalósításához is. A 2. munkafolyamat fő célja, hogy támogassa a tagállamokat biztonságos és rugalmas információs kommunikációs rendszerek létrehozásában, és növelje a kritikus információs infrastruktúrák és szolgáltatások védettségét Európában. Ennek kapcsán a következő tevékenységekre került sor: — az érdekelt felek támogatása hatékonyságuk és eredményességük növelése érdekében, — gyakorlatok támogatása és ösztönzése összeurópai szinten, — az információs biztonsági kihívások azonosítása és kezelése a kritikus információs infrastruktúrákban, — az európai köz-magán reziliencia-partnerség (EP3R) támogatása és ösztönzése, — az információs biztonsági problémák azonosítása és kezelése az Ipari Ellenőrző Rendszerekben és Összekapcsolt Hálózatokban, — a 2010. november 20-i EU–USA csúcstalálkozó keretében létrehozott, a kiberbiztonsággal és a számítástechnikai bűnözéssel foglalkozó EU–USA munkacsoport támogatása, E tevékenységek közül kiemelendő az összeurópai kiberbiztonsági gyakorlat. A második ilyen gyakorlatot 2012. október 4-én hajtották végre, és 339, az Unióban működő szervezet vett benne részt. Az eredmények száma: 13. 3. MF: A hálózatbiztonsági vészhelyzeteket elhárító csoport (CERT) és más operatív közösségek támogatása Az ebben a részben leírt munkacsomag szintén szorosan illeszkedik a Bizottság 2009. márciusi közleményében szereplő CIIP cselekvési tervhez, bár e munkafolyamat tevékenységei a CERT közösségnek nyújtott segítséghez és annak kifejlesztéséhez kapcsolódnak szorosan. A CERT területén az ENISA célja az, hogy támogassa az uniós tagállamokat annak biztosításában, hogy saját nemzeti/kormányzati CERT elhárító csoportjaik az egyes tagállami felkészültségi, információmegosztási, fenntartható koordinációs és válaszadási funkciók fő elemeként működjenek. E célból a nemzeti/kormányzati CERT csoportok számára az érdekelt felekkel együtt alapértékeket kell meghatározni, és biztosítani kell számukra az alapértékek eléréséhez szükséges eszközöket. A munkafolyamat céljai konkrétabban a következők: — a tagállamok operatív képességeinek fejlesztése azáltal, hogy a CERT közösséget segítik hatékonysága és eredményessége növelésében, — a CERT közösségek és más közösségek (együtt)működésének támogatása és bővítése. E munkafolyamat részeként az ENISA megvizsgálta, hogy milyen jogi és eljárási akadályokkal néznek szembe az európai CERT-ek, amikor együttműködnek és információt osztanak meg harmadik országokbeli CERT-ekkel és bűnüldözési szervekkel, és az ENISA ajánlásokat is tett ennek az együttműködésnek a javítására. Az eredmények száma: 10. 4. MF: A digitális gazdaság biztosítása Ebben a munkafolyamatban az ENISA célja olyan intézkedések meghatározása, amelyek révén az Unió megfelelően, biztonságos és megbízható megoldásokat alkalmazva tudja majd levezényelni az új interoperábilis szolgáltatások bevezetését és kiépítését, tiszteletben tartva közben az egyének alapvető jogait. Az ezen a területen elvégzett munka során a köz- és a magánszektor szervezeteit támogatták abban, hogy javítsanak biztonsági koncepciójukon, s egyúttal megbízható eljárásokat fejlesszenek ki a személyes adatoknak a javasolt új adatvédelmi jogszabályok szerinti kezelésére. Ennek a munkafolyamatnak a keretében történt az egyetemes hálózat- és információbiztonság európai hónapjának támogatása is. Az eredmények száma: nyolc.